葡京沙圈

葡京酒店地庫商場有條圓形迴廊，以前有班着得好性感嘅妓女喺道兜兜轉轉，畀嫖客揀嚟幫襯，就好似啲馬喺沙圈入面行嚟行去，於是就俾人冠以葡京沙圈之㖸稱；呢個架步聞名世界，吸引到大把港台同外國游客嚟尋歡或者純粹參觀。雖然其他賭場都有企街妓女，但係佢哋嘅作風低調得多。

史
葡京沙圈响1970年代末成形，隨住當地流行艷舞表演而出現，啲流鶯起初以俄羅斯人為主；到咗1980同1990年代，澳門日式夜總會盛行，葡京沙圈妓女變成以北姑為主；上者沒落，桑拿浴室乘勢而起，有揸住工作簽證嘅真假骨妹做雞，喺嗰道揾嫖客；揸住旅遊證件，喺澳門做一樓一鳳嘅私娼，亦大有人在。

响2000年，葡京酒店設立制度管理該處淫業，只准佢哋嘅撈女喺嗰處揾食，並限定呢班人准租焉啲房間；野鷄會被看更趕走。到咗2013年，套制度大改，變得唔止精密，重會主動招募妓女，同收佢哋好多錢，形成咗個不折不扣嘅賣淫集團。

長年以嚟，澳門政府對於黃業，隻眼開隻眼閉，通常只係捉下賣淫者，罰啲錢；若果發現唔係當地人，重會踢走埋添。响2015年1月10號，司警走去拉人𢫏檔，拘捕3個澳門人、2個大陸人同1個香港人而開始羈留，帶走95個大陸同1個越南妓女協助調查，重通知埋大陸相關部門做嘢，葡京沙圈成為歷史，被叫做舊沙圈。高天賜推測，呢次行動係中共中央推行反貪腐政策，洗太平地嘅表現。

响2016年3月17號，初級法院判何猷倫、王巧遇、倫國強、麥德才、喬艶艶同潘湛源操縱賣淫罪成立；除王以外，統統視作已完成服刑而放走；只有潘唔係葡京賭場正式職員。中級法院响2019年12月1號，判佢哋6個更多罪名成立，監禁年期大增；何嘅改判罪名為創立並領導犯罪集團罪同58項操縱賣淫罪，王、倫、麥、喬嘅改判罪名為參加犯罪集團罪同58項操縱賣淫罪，潘嘅改判罪名為參加犯罪集團罪同3項操縱賣淫罪；冚唪唥要入冊。

攷

類:妓
澳門